Мяжы – абсалютна ніякай – паміж Жыткавіцкім краем і Петрыкаўшчынай няма і быць не можа, бо гэтыя рэгіёны абсалютна падобныя паміж сабой як у фізічным, так і ў духоўным плане. Таму наш карабель толькі налічвае новыя водныя аб’екты і шматлікія прытокі Прыпяці (Свінавод, Случ, Скрыпіца, Навуць), з апошніх трэба адзначыць у першую чаргу Сцвігу, што выплывае з багнаў украінскага Палесся і мае даўжыню 178 кіламетраў. На яе берагах ляжыць маляўнічая вёска Азяраны, дзе некалі стаяла ўяздовая брама да вялікага Турава. А крыху ніжэй – вёска Хваенск, якая была адметнай брамай у даўнюю Пушчу Тураўскую.